Special relationship
Udtrykket ‘the special relationship’ (det særlige forhold) optræder hyppigt i diskussioner og i litteraturen om Storbritanniens udenrigspolitik og placering ift. USA og Europa. Det henviser til en opfattelse af, at Storbritannien historisk, kulturelt og politisk har indtaget en særlig rolle som allieret med USA; ikke kun, som tilfældet har været, gennem to verdenskrige men også mere generelt som successive ledere af den vestlige verden. Det er et begreb, der nok spiller en større rolle i den britiske selvforståelse, end det gør i USA. Udtrykket kan bl.a. genfindes i forskellige sproglige iklædninger hos den britiske premierminister Tony Blair og andre, som har talt om Storbritannien som en bro mellem USA og resten af Europa. Afviklingen af Det Britiske Imperium i årtierne efter afslutningen af 2. verdenskrig og den bl.a. deraf følgende ændrede globale rolle for Storbritannien, og seneste Storbritanniens udmeldelse af EU har givet udtrykket karakter af myte og bekvem ideologi hos britiske politikere med behov for at tale Storbritanniens betydning op.